Педофилны полиция дә эзли, халык та

	Казанда кыз балаларга һөҗүм итүче педофилны эзләү дәвам итә. Әлегә аның кем икәне билгесез. Татарстан Эчке эшләр министрлыгында әти-әниләрне куркуга салган өч очракны рәсми рәвештә расладылар. Ә менә Интернетта хәбәрләр гел яңарып тора. Аларны кем таратканын хокук саклаучылар үзләре дә белми.	 Балалары мәктәптә укучы әти-әниләр арасында коткы таралды: Интернетта Казан урамнарында педофил пәйда булу турындагы мәгълүмат кына җитмәгән, “кә­рәзле телефон”нарга көн дә куркыныч эчтәлектәге хәбәрләр килеп тора. Кайбер мәгълүматларга караганда, зыян күрүче кыз балалар саны бишкә җиткән. Тик Татарстан Эчке эшләр ми­нистр­лыгының Җинаятьчеләрне эзләү идарәсе башлыгы Павел Серов өч очрак барлыгын гына сөйләде. Алар нигездә бер-берсенә охшаш. Шуңа күрә җинаять кылучы да бер үк кеше булырга мөмкин дигән нәтиҗәгә килгәннәр.

“Сентябрь аенда балаларга һөҗүм итүгә бәйле булган җинаять очракларын берләштереп карыйбыз, – диде кичә полковник Серов. – Кызларга карата җенси характердагы гамәлләр кылучы кешенең кем икәне билгеле түгел. Аны ачыклау өчен махсус эш төркеме төзелде. Җинаятьчеләр­не эзләү бүлегенең эше кө­чәйтелде. Хокук саклаучылар даими рәвештә урамнарны күзәтә. Учас­ток полиция вәкилләре дә халык белән эшли”. Павел Серов сүзләренә караганда, җинаятьче турында ул Интернет челтәреннән файдаланучылар бел­гән кадәр генә хәбәрдар.

Мәгълүм булганча, “дөнья пә­рәвезе”ндә зыян күрүчеләр сурәт­ләве буенча ясалган фоторобот бар. Педофил торак йорт­ларның берсендә урнаштырылган камерага да эләккән. Интернетка әлеге видеоны да куйганнар. Әлеге мәгъ­лүматлар Интернетка каян килеп эләккән? Бу сорауга җавап юк. Бер яктан, әти-әниләрнең хәбәрдар булып торуы яхшы, әлбәттә. Тик социаль челтәрләрдә зыян күрүче кызларның исем-фамилияләре, туган еллары турындагы мәгълүмат та бар. Югыйсә, соңгысы тикше­рүчеләргә генә билгеле булырга тиеш. “Безнең идарәдә эш тәртибе үзгә, – диде Павел Серов.

– Мондый җинаять эшләрен тикшергәндә, документта зыян күрүчеләрнең исем-фамилияләре гомумән язылмый. Әлеге эшне бер без генә алып бармыйбыз бит”. Социаль челтәр­ләрнең берсендә низаг та чыккан. Җинаятьчене тизрәк эзләп табарга теләүчеләр тикшерү эшен үзләре башлаган. Алар фотороботка охшаган егетне дә тапканнар хәтта. Аның фотосын да урнаштырганнар. Ә Лаеш районында яшәүче 23 яшьлек егет яла ягулары турында полиция бүлекчәсенә гариза язган. Аннан гафу үтенгәннәр инде. Өч очрак та бер-берсенә ох­шаш. Җинаятьче кечкенә кызлар артыннан лифтка керә. Аннары ул алардан югалган мәчесен эзләргә ярдәм итүләрен сорый. Баскыч янында киемнәре “пычрануы”н күреп ала һәм сөртергә тәкъдим итә. Шундый беренче очрак Оренбург трактындагы күпкатлы йорт­ларның берсендә теркәлгән. Узган ялларда исә Фучик урамындагы 86 нчы йортта булган коточкыч хәл турында да хәбәр таралды. Камера да әнә шул йорт янәшәсен­дә булган. Видеотасмада җинаять­ченең кыз бала артыннан күзәтеп баруы күренә. Ә шул ук урамдагы 22 нче йортта ике кыз бала педофилдан качып өлгергән. Хокук саклаучылар буе 170-175 сантиметр, 22-30 яшьләр тирә­сендәге, ябык гәүдәле, коңгырт-сары чәчле ир-атны эзли. “Аны якын арада ук кулга алачакбыз”, – дип ышандырды Павел Серов. Ул арада полиция вәкилләре башкаланың Совет районында әбиләргә һөҗүм итүченең дә эзенә төшкән. Мәгълүм булганча, узган атнада гына да урамда дүрт карчык зыян күрде. Әбиләрнең иң өлкәненә – 86 яшь. Җинаятьче аларның башына суккан һәм ке­сәдәге акчасын, кыйммәтле әйбер­ләрен урлаган. Әбиләрне талау нигә кирәк булгандыр? Барлык очраклар буенча зыян күләме сигез мең сум тәшкил иткән. Хокук сак­лаучылар моңарчы хөкем ителгән Казанда яшәүче 42 яшьлек ир-атны кулга алган. Ул гаебен таныган. 
	Эльвира ВӘЛИЕВА	
Ватаным Татарстан

	№ 144 | 02.10.2015	


